钦定古今图书集成/方舆汇编/边裔典/第012卷 > 《论汉唐备边》林𩧲
## 钦定古今图书集成/方舆汇编/边裔典/第012卷 > 《论汉唐备边》林𩧲

汉之边防，简于高文而详于武帝之世；唐之边防，密
于太宗，而疏于元宗之后。夫自简而详者，非曰得率
然首尾相应之势也，武帝喜功之过也。自密而疏者，
非曰得护风寒数处之要也，元宗而下，不知备边之
道也。盖汉自高祖《平城之围》，以匈奴数侵代地，遂北
置云中郡以备之。迨至高后、孝文，匈奴知北边有备，
于是自陇西、北地入。然汉之边防，亦不过此尔。自夫
武帝好大喜功，始自遗祸，而入寇之路始广，不出上
谷，则出定襄、代郡，其后又通西域，欲以断其右臂。而
单于之兵反自其所置之郡而入，然后汉兵往来于
秦、凉之北而不得息。夫东之于辽西、北平，西之于张
掖、酒泉，中之于定襄、雁门，疆场广莫，靡有定所，有不
胜其为防者，岂非武帝有以速之耶？唐世匈奴之患，
莫甚于吐蕃。太宗之初，为之防患矣。“天下十道，分置
都督，而陇右一道乃居其八。天宝之初，易为节度，而
陇西节度使之兵凡七万五千，又附以剑南三万九
百人”，其为西戎之患，岂不极至？自夫河北难作，兵皆
东徙，其后吐蕃乘虚内侵，不数年间，陇右数十州相
继陷没，岂非谋事之疏以至是也！然尝论之，汉之失
于喜功，唐之失于寡谋，固不免有备御之难，而能经
略边事，使彝狄尚不敢轻视中国，亦不为无策也。“本
始中，匈奴常帅十馀万骑南旁塞以寇，而赵充国乃
将四万骑屯沿边九郡，单于闻之引去。”夫以四万骑
分屯“九郡，而充国乃总领于其间，非老将为谋之审
耶？太和中，李德裕建筹边楼于剑南、四川，按南道与
蛮相入者图之左，西道与吐蕃接图之右，而弓弩甲
胄，人皆素备，总十一军而作仗义城，作御侮城，作柔
远城，二边侵惧，南诏东服。”夫以十一军皆雄边子弟
而制二边，非德裕之善谋，殆不能也。呜呼！使汉、唐御
边之寄，皆如赵充国、李德裕之谋，又何西北之足忧哉？然观汉之单于鸣锺，渭桥贡琛，汉廷不至如前日
陆梁之态，而唐之吐蕃、南诏相挺为患，卒与唐终始
者，岂非汉之备边之策，周思曲虑，不若唐之疏略耶？
夫发武军以赡边兵，发少府以给边费，北边诸郡持
藏兵器，西北二边分养苑“马，其备甚悉矣。徙边之民，
廪给衣食，北边骑士，轺车不算，边民被害，饥寒相失，
则天下共给其费。六郡良家子则给以期门、羽林之
选”，其恤边优矣。内郡有守有丞而已，边郡又有长吏
以掌兵；内郡之县有令而已，边县则又置障塞尉，其
设官又备矣。彼唐之区画备御，果若汉之备且尽欤？
无怪乎唐之边患，三百年间之无宁岁也。